P9_TA(2022)0028

Uporaba Evropskega sklada za prilagoditev globalizaciji – vloga EGF/2021/005 FR/Airbus – Francija

Resolucija Evropskega parlamenta z dne 16. februarja 2022 o predlogu sklepa Evropskega parlamenta in Sveta o uporabi Evropskega sklada za prilagoditev globalizaciji za presežne delavce na podlagi vloge Francije – EGF/2021/005 FR/Airbus (COM(2021)0698 – C9-0011/2022 – 2021/0363(BUD))

(2022/C 342/32)

Evropski parlament,

— ob upoštevanju predloga Komisije Evropskemu parlamentu in Svetu (COM(2021)0698 – C9-0011/2022),

— ob upoštevanju Uredbe (EU) 2021/691 Evropskega parlamenta in Sveta z dne 28. aprila 2021 o Evropskem skladu za prilagoditev globalizaciji za presežne delavce (ESPG) in razveljavitvi Uredbe (EU) št. 1309/2013 (1) (uredba o ESPG),

— ob upoštevanju Uredbe Sveta (EU, Euratom) 2020/2093 z dne 17. decembra 2020 o določitvi večletnega finančnega okvira za obdobje 2021–2027 (2) in zlasti člena 8,

— ob upoštevanju Medinstitucionalnega sporazuma z dne 16. decembra 2020 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju ter novih virih lastnih sredstev, vključno s časovnim načrtom za njihovo uvedbo (3) (v nadaljnjem besedilu: medinstitucionalni sporazum z dne 16. decembra 2020) ter zlasti njegove točke 9,

— ob upoštevanju mnenja Odbora za zaposlovanje in socialne zadeve,

— ob upoštevanju pisma Odbora regionalni razvoj,

— ob upoštevanju poročila Odbora za proračun (A9-0013/2022),

A. ker je Unija vzpostavila zakonodajne in proračunske instrumente za dodatno podporo delavcem, ki so jih prizadele posledice globalizacije ter tehnoloških in okoljskih sprememb, kot so spremembe v svetovnih trgovinskih tokovih, trgovinski spori, znatne spremembe v trgovinskih odnosih Unije ali sestavi notranjega trga ter finančna ali gospodarska kriza, pa tudi prehod na nizkoogljično gospodarstvo, oziroma posledice digitalizacije ali avtomatizacije;

B. ker je Unija razširila področje uporabe Evropskega sklada za prilagoditev globalizaciji za presežne delavce (ESPG), da bi zagotovila finančno podporo v primeru večjih prestrukturiranj in tako zajela gospodarske posledice koronavirusne krize;

C. ker se pričakuje, da bo imelo razogljičenje prometnega sektorja, ki poteka, različne učinke na letalski sektor, Unija pa ima pomembno vlogo pri zagotavljanju potrebne solidarnosti s finančnimi prispevki iz ESPG, katerih cilj je hitro ponovno vključiti upravičence v dostojno in trajnostno zaposlitev v njihovem prvotnem sektorju dejavnosti ali zunaj njega, hkrati pa je združljiva z bolj zelenim in digitalnim evropskim gospodarstvom v skladu z evropskim zelenim dogovorom;

D. ker je Francija v referenčnem obdobju od 1. novembra 2020 do 1. marca 2021 vložila vlogo EGF/2021/005 FR/Airbus za finančni prispevek iz ESPG, potem ko je bilo odpuščenih 508 presežnih delavcev v gospodarskem sektorju, ki je v statistični klasifikaciji gospodarskih dejavnosti v Evropski skupnosti (NACE) Revizija 2 razvrščen v oddelek 30 (Proizvodnja vozil in plovil), v regijah na ravni NUTS 2 pa v regijo Jug–Pireneji (FRJ2) in regijo Loare (FRG0);

E. ker se vloga nanaša na 508 presežnih delavcev, ki so prenehali opravljati dejavnost v gospodarski in družbeni enoti (4) Airbus Commercial družbe Airbus SE;

F. ker vloga temelji na merilih za pomoč iz člena 4(2), točka (a), uredbe o ESPG, ki zahteva prenehanje opravljanja dejavnosti za vsaj 200 presežnih delavcev v referenčnem obdobju štirih mesecev v podjetju v državi članici;

G. ker so splošne omejitve potovanj zaradi pandemije COVID-19 privedle do splošnega zloma komercialnega letalstva, zlasti v sektorju potniških letov, in ker se po navedbah družbe Airbus popolno okrevanje sektorja ne pričakuje pred letom 2025 (5);

H. ker je morala družba Airbus, katere oddelek za komercialno letalstvo predstavlja 77 % skupnega prometa (6), od aprila 2020 svoj obseg proizvodnje zmanjšati za tretjino (7) in tako izvesti načrt prestrukturiranja, v okviru katerega je bilo v Franciji ukinjenih 4 248 delovnih mest (8);

I. ker sta podpora francoskih javnih organov za delo s krajšim delovnim časom za daljše obdobje, o katerem so potekala pogajanja z ustreznimi delavci, in okrepitev programa Conseil pour la recherche aéronautique civile omogočila, da se je število odpuščenih delavcev občutno zmanjšalo (za 2 002 delovni mesti); ker so bili za skoraj vseh preostalih 2 246 delovnih mest sprejeti ukrepi notranje mobilnosti ali pa so delavci sprejeli sveženj za prostovoljno prenehanje delovnega razmerja;

J. ker je Komisija izjavila, da je zdravstvena kriza povzročila gospodarsko krizo, pripravila načrt za okrevanje gospodarstva na podlagi resolucij Evropskega parlamenta in spodbude francosko-nemške pobude za okrevanje evropskega gospodarstva po koronavirusni krizi z dne 18. maja 2020 (9) ter poudarila vlogo sklada ESPG kot orodja za ukrepanje v izrednih razmerah (10);

K. ker sredstva ESPG ne presegajo najvišjega letnega zneska 186 milijonov EUR (v cenah iz leta 2018), kot je določeno v členu 8 Uredbe Sveta (EU, Euratom) 2020/2093 z dne 17. decembra 2020 o določitvi večletnega finančnega okvira za obdobje 2021–2027 (11);

1. se strinja s Komisijo, da so pogoji iz točke (a) člena 4(2) uredbe o ESPG izpolnjeni in da je Francija na podlagi te uredbe upravičena do finančnega prispevka v znesku 3 745 264 EUR, kar je 85 % skupnih stroškov v znesku 4 406 194 EUR, kar zajema zgolj stroške prilagojenih storitev;

2. ugotavlja, da so francoski organi vlogo predložili 26. julija 2021, Komisija pa je oceno dokončala 19. novembra 2021 in jo Parlamentu posredovala 5. januarja 2022;

3. pozdravlja ukrepe, ki so jih sprejeli francoski državni in lokalni javni organi, kot so določbe nove zakonodaje o izrednih razmerah ( 12 ) , načrt podpore za letalsko industrijo in dolgoročni program dejavnosti s krajšim delovnim časom ( 13 ) ter dopolnitev načrta Ader 4, ki so znatno zmanjšali število presežnih delavcev;

4. ugotavlja, da se vloga nanaša na skupno 508 presežnih delavcev, ki so prenehali opravljati svojo dejavnost; ugotavlja tudi, da naj bi po pričakovanjih Francije v ukrepih izmed vseh upravičenih prejemnikov sodelovalo 297 oseb (ciljni upravičenci);

5. opozarja, da naj bi bil socialni učinek odpuščanja pomemben za obe regiji in da je v prvem četrtletju leta 2021 delež brezposelnih v Okcitaniji znašal že 9,4 %, v regiji Loare pa 6,9 % ( 14 )

6. poudarja, da naj bi imela odpuščanja v Okcitaniji velik vpliv na trg dela, saj je aeronavtika najpomembnejši sektor in je regija od njega močno odvisna, Airbus pa je največji zasebni delodajalec v regiji;

7. ugotavlja, da se je Okcitanija uveljavila kot pomemben ekosistem za zagonska podjetja s potencialnimi priložnostmi za upravičence, ki želijo ustanoviti lastno podjetje; poudarja, da ima velik delež ljudi v regiji visoko stopnjo izobrazbe;

8. poudarja, da bo v regiji Loare vpliv letalske krize na lokalno gospodarstvo in trg dela zaradi velike diverzifikacije regionalnega gospodarstva predvidoma manj škodljiv ter da naj bi se pojavile priložnosti v pomorskem sektorju in na področju energije iz obnovljivih virov, kar pa zahteva ustrezno prekvalifikacijo;

9. poudarja, da je 13,5 % ciljnih upravičencev starejših od 54 let, 74,7 % pa jih je starih med 30 in 54 let;

10. ugotavlja, da je Airbus prilagojene storitve za ciljne upravičence začel izvajati 1. novembra 2020 in da začne zato obdobje upravičenosti do finančnega prispevka iz ESPG teči 1. novembra 2020 in traja 24 mesecev po začetku veljavnosti sklepa o financiranju;

11. opozarja, da prilagojene storitve, ki bodo zagotovljene delavcem in samozaposlenim osebam, vključujejo naslednje ukrepe: nepovratna sredstva za zagon podjetja, usposabljanje za ustanavljanje podjetij in pomoči za izdatke v zvezi z usposabljanjem za ustanavljanje podjetij ter doplačila k plači;

12. meni, da bi morale prilagojene storitve trajati tako dolgo, kakor zahteva narava projekta;

13. pozdravlja, da je usklajeni sveženj prilagojenih storitev rezultat dobrih kolektivnih pogajanj med družbo Airbus in predstavniki delavcev, ki so potekala v posvetovanju s predstavniki zaposlenih in sindikata; pozdravlja, da je bila finančna pomoč upravičencem zagotovljena hitro, čeprav so v nekaterih primerih potrebne dodatne naložbe za ustanovitev novega podjetja;

14. poudarja, da je 98,7 % finančne podpore povezanih z ustanavljanjem zagonskih podjetij in podjetij, kar bo spodbujalo poklicno reintegracijo in prekvalifikacijo, povečalo konkurenčnost zadevnih regij ter prispevalo k okrevanju gospodarstva;

15. poudarja, da francoske oblasti potrjujejo, da se za upravičene ukrepe ne črpa pomoč iz drugih skladov ali finančnih instrumentov Unije;

16. ponavlja, da pomoč iz ESPG ne sme nadomestiti ukrepov, za katere so odgovorna podjetja na podlagi nacionalnega prava ali kolektivnih pogodb, pa tudi ne drugih nadomestil ali pravic, ki jih lahko dobijo upravičenci, s čimer bi poskrbeli, da pomoč druge prejemke samo dopolnjuje; zahteva, da se upravičence do prilagojenih storitev, ki jih krije ESPG, javno in osebno obvesti o sofinanciranju Unije;

17. ugotavlja, da so bile izpolnjene vse postopkovne zahteve; poudarja, da je preglednost potrebna na vseh stopnjah postopka in poziva, da se socialni partnerji vključijo v sveženj izvajanja in ocenjevanja storitev;

18. odobri sklep, priložen tej resoluciji;

19. naroči svoji predsednici, naj podpiše ta sklep skupaj s predsedujočim Svetu ter poskrbi za njegovo objavo v Uradnem listu Evropske unije ;

20. naroči svoji predsednici, naj to resolucijo skupaj s prilogo posreduje Svetu in Komisiji.

(1) UL L 153, 3.5.2021, str. 48.

(2) UL L 433 I, 22.12.2020, str. 11.

(3) UL L 433 I, 22.12.2020, str. 28.

(4) Gospodarska in družbena enota (unite économique et sociale – UES) je pravna struktura v francoskem pravu, ki dovoljuje združevanje podjetij, ki imajo enako upravljanje, delujejo v istem sektorju in katerih zaposleni imajo enake interese, vendar so pravno ločena podjetja, katerih cilj je spodbujanje oblikovanja skupnega zastopanja zaposlenih. Do presežka delovnih mest je prišlo v gospodarski in družbeni enoti Airbus Commercial, ki združuje dve francoski hčerinski družbi Airbus SAS in Airbus Operations SAS družbe Airbus SE.

(5) Neobjavljen dokument: Airbus „Livre 2“, notranja analiza krize zaradi COVID-19 in njenega vpliva na sektor dejavnosti družbe Airbus v Franciji.

(6) https://lentreprise.lexpress.fr/actualites/1/actualites/le-geant-europeen-airbus-en-chiffres_2129633.html

(7) https://www.airbus.com/newsroom/press-releases/en/2020/04/airbus-reports-first-quarter-q1-2020-results.html

(8) V skladu z načrtom prestrukturiranja družbe Airbus: „Accord collectif relatif au plan d’adaptation des sociétés composant l’UES Airbus Commercial dans le contexte de la crise économique Covid-19 et ses conséquences sur l’emploi.“

(9) https://www.elysee.fr/en/emmanuel-macron/2020/05/18/french-german-initiative-for-the-european-recovery-from-the-coronavirus-crisis

(10) COM(2020)0442.

(11) UL L 433 I, 22.12.2020, str. 11.

(12) Zakon o izrednih razmerah št.o2020-734 z dne 17. junija 2020.

(13) Activité Partielle de Longue Durée (APLD): https://www.service-public.fr/professionnels-entreprises/vosdroits/F35381

(14) Podatki, ki jih je zbral francoski nacionalni inštitut za statistiko in ekonomske študije.